पुष्कर. ब्रह्मा मंदिर के पास बुधवार देर रात एक चूड़ी-माला की दुकान में अचानक आग लगने से वहां रखा करीब दो लाख रुपए का सामान जल कर राख हो गया। आग बुझाने के प्रयास में दुकानदार समेत तीन लोग हल्का झुलस गए।
दूसरी ओर, पुलिस ने आगजनी की घटना के संबंध में अनभिज्ञता जाहिर की है। हरिद्वार निवासी दुकानदार नवीन कुमार बुधवार रात को दुकान बंद कर परिवार सहित दुकान के बाहर ही सो रहा था। रात करीब 2.30 बजे दुकान में अचानक आग लग गई। दुकानदार व परिवार के अन्य सदस्यों की नींद उड़ी, तब तक लपटों ने दुकान को घेर लिया। दुकानदार व उसके परिजनों ने पानी डाल कर आग को काबू में किया। नवीन ने अज्ञात व्यक्ति पर द्वेषता से आग लगाने की आशंका जताई है। पुलिस को भी सूचित किया है, जबकि पुलिस ने घटना के संबंध में रिपोर्ट दर्ज होने से इनकार करते हुए उक्त मामले में अनभिज्ञता जाहिर की है।
hin_Deva hin_Deva